Knjiga "Meta - Varvarinski most" nemačke novinarke i fotoreportera Gabrijele Senft u izdanju RTS izdavaštva predstavljena je u Galeriji RTS.

U prisustvu autorke, predstavnika grada Varvarina i brojnih poštovalaca dugogodišnjeg humanitarnog rada Senftove i pokušaja da se istina o događajima iz 1999. u SRJ čuje dalje od granica Srbije, o izdanju su govorili svedoci vremena – Nenad Ristić, novinar, TV autor, izveštač sa ratnih podrčuja 90-tih, Živadin Jovanović, diplomata, osnivač i predsednik Beogradskog foruma za svet ravnopravnih i ambasador SR Jugoslavije od 1998. do 2000, Tomislav Peternek, umetnik fotografije, Zoran Blažina, profesor FPU i naravno Gabrijela Senft.

"Ono što me je podstaklo da stvorim ovakvu knjigu jeste izjava Šredera da je neophodno bombardovanje Srbije da bi se sprečila humanitarna katastrofa i tada su nemački vojnici posle Drugog svetskog rata prvi put poslati u ubilački pohod. Kada sam prvi put došla i videla kako izgleda bombardovanje i njegove posledice bilo je zaista strašno svedočiti o tome. Mnogo Nemaca zapravo nije htelo rat", rekla je autorka knjige Gabrijela Senft.

Bombardovanje Varvarinskog mosta 30. maja 1999. godine poznato je u delu evropske javnosti i kao "Masakr u Varvarinu".

Jedna od zaslužnih za širenje istine o ovom događaju posebno u Nemačkoj je i Gabrijela Senft, autorka knjige "Meta - Varvarinski most" u izdanju RTS Izdavaštva.

Glavna svrha ove knjige tekstualnih i fotografskih svedočanstava žrtava bombardovanja čiji je autor novinarka i fotoreporter Gabrijela Senft je širenje istine o Varvarinu.

U drugom izdanju knjige koja je objavljena na nemačkom jeziku u Nemačkoj, a sada na 20-godišnjicu i u izdanju RTS Izdavaštva prevedena na srpski, objavljeni su i podaci kojima u prvom izdanju nije bila posvećena pažnja.

Aktivnosti mirovnog pokreta, knjiga, izložbe i susreti sa Varvarincima imali su ohrabrujući odjek prethodnih godina. Predočivši ih javnosti, autorka želi da doprinese borbi protiv ravnodušnosti i nepravde.

Knjigu Gabrijela Senft doživljava kao manifest protiv rata.